কাতার
কাতার পারস্য উপসাগরের একটি দেশ। এটি আরব উপদ্বীপের পূর্ব উপকূল থেকে উত্তর দিকে প্রসারিত কাতার উপদ্বীপে অবস্থিত। কাতারের দক্ষিণে সৌদি আরব, এবং এর পশ্চিমে দ্বীপরাষ্ট্র বাহরাইন অবস্থিত। আরব উপদ্বীপের মত কাতারও একটি উত্তপ্ত ও শুষ্ক মরু এলাকা। এখানে ভূ-পৃষ্ঠস্থ কোন জলাশয় নেই এবং প্রাণী ও উদ্ভিদের সংখ্যাও যৎসামান্য। বেশির ভাগ লোক শহরে, বিশেষত রাজধানী দোহা শহরে বাস করে। দেশটিতে খনিজ তেল ও প্রাকৃতিক গ্যাসের বড় মজুদ আছে। এই প্রাকৃতিক সম্পদের কারণে দেশটির অর্থনীতি অত্যন্ত সমৃদ্ধ। ১৯শ শতকের শেষভাগ থেকে আল-থানি গোত্রের লোকেরা কাতার অঞ্চলটিকে একটি আমিরাত হিসেবে শাসন করে আসছে। বিংশ শতাব্দীর শুরুর দিকে দেশটি ব্রিটিশ শাসনের অধীনে আসে। ১৯৭১ সালে এটি পূর্ণ স্বাধীনতা লাভ করে। বিংশ শতাব্দীর মধ্যভাগ পর্যন্তও এটি একটি তুলনামূলকভাবে দরিদ্র দেশ ছিল। ঐ সময় দেশটিতে পেট্রোলিয়ামের মজুদ আবিষ্কৃত হয় এবং এগুলি উত্তোলন শুরু হয়। বর্তমানে মাথাপিছু আয়ের হিসেবে কাতার বিশ্বের সবচেয়ে ধনী দেশগুলির একটি।
চুক্তিবদ্ধ রাষ্ট্র
১৯৬৮ সালে যুক্তরাজ্য তাদের এসকল প্রটেক্টরেট বিলুপ্তির ঘোষণা করে। আবুধাবির শাসক জায়েদ বিন সুলতান আল নাহিয়ান ও দুবাইয়ের শেখ রশিদের মধ্যে ১৯৬৮ সালের ১৮ ফেব্রুয়ারি ইউনিয়ন নিয়ে সমঝোতা হয়। তারা কাতার ও বাহরাইনসহ অন্যান্য আমিরাতসমূহকেও ইউনিয়নে আনার ব্যাপারে সম্মত হন। পরের দুই বছর আলোচনা চলেছিল। বাহরাইন ও কাতার শেষপর্যন্ত আলোচনা ত্যাগ করে। ১৯৭১ সালের ১৮ জুলাই ছয়টি আমিরাত ইউনিয়ন গঠনের ব্যাপারে সম্মত হয়।